เปิดกองทุนจ่ายเงินปันผลดี
การลงทุนในตลาดหุ้นไทยอาจเป็นการถอยตั้งรับแบบ “ซื้อเมื่ออ่อนตัว” หรืออาจหาหลุมหลบภัยในการลงทุน อย่างกองทุนที่ยังคงจ่ายเงินปันผล
การลงทุนในตลาดหุ้นไทยอาจเป็นการถอยตั้งรับแบบ “ซื้อเมื่ออ่อนตัว” หรืออาจหาหลุมหลบภัยในการลงทุน อย่างกองทุนที่ยังคงจ่ายเงินปันผล
4 ธ.ค. 2564

เส้นทางนักลงทุน
จากกรณีองค์การอนามัยโลก (WHO) ประกาศพบโควิดสายพันธุ์ใหม่ พบทางตอนใต้ของทวีปแอฟริกา ซึ่งมีรหัสว่า B.1.1.529 หรือเรียกว่า “โอไมครอน” 
ทั้งนี้ WHO ยังประกาศให้เชื้อโควิด-19 กลายพันธุ์ตัวนี้เป็นสายพันธุ์ระดับที่น่ากังวล (Variants of Concern : VOC) ตัวใหม่ล่าสุด ว่าเป็นเพราะมีจำนวนการกลายพันธุ์ที่สูงมากจนน่าวิตก และจากหลักฐานเบื้องต้นพบความเสี่ยงที่อัตราการติดเชื้อจากสายพันธุ์นี้จะสูงขึ้น มากกว่าสายพันธุ์อื่น ๆ ต่อจากเชื้อโควิดสายพันธุ์เดลต้า (B.1.617.2) ที่พบในอินเดีย ช่วงเดือนตุลาคมปี 2563 ที่ผ่านมา
กระทั่งล่าสุด ซีอีโอของบริษัท Moderna (โมเดอร์นา) กล่าวในการสัมภาษณ์กับ Financial Times โดยคาดว่าวัคซีนที่มีอยู่ในขณะนี้จะมีประสิทธิภาพลดลงเมื่อเผชิญกับเชื้อไวรัสโควิดสายพันธุ์โอไมครอน เมื่อเทียบกับสายพันธุ์อื่น ๆ ก่อนหน้านี้ และยังเตือนว่าจะต้องใช้เวลาอีกหลายเดือนก่อนที่บริษัทผู้ผลิตยาจะสามารถผลิควัคซีนเฉพาะเจาะจงกับไวรัสสายพันธุ์ใหม่ ๆได้
ผลลัพธ์ดังกล่าวทำให้ตลาดหุ้นทั่วโลกรับผลกระทบ เนื่องจากนักลงทุนแห่เทขายเพื่อลดความเสี่ยง อย่างจำพวกสินทรัพย์เสี่ยงโดยเฉพาะตลาดหุ้น เช่นเดียวกับตลาดหุ้นไทยที่ดัชนีลงหนักอย่างต่อเนื่องในช่วงปลายเดือนพฤศจิกายนที่ผ่านมา
ทั้งนี้การลงทุนในตลาดหุ้นไทยอาจเป็นการถอยตั้งรับแบบ “ซื้อเมื่ออ่อนตัว” หรืออาจหาหลุมหลบภัยในการลงทุน อย่างกองทุนที่ยังคงจ่ายเงินปันผล แม้ก่อนหน้าในช่วงไตรมาส 3 ปี 2564 ต้องเผชิญกับสถานการณ์เลวร้ายที่สุดของโควิด-19 กดดันก็ตามมาแล้ว
สำหรับกองทุนที่จดทะเบียนในตลาดหลักทรัพย์ทุกกองได้ประกาศผลประกอบการงวดไตรมาส 3 ปี 2564 ออกมาในช่วงครึ่งแรกของเดือนพฤศจิกายน โดยประเด็นสำคัญที่น่าสนใจของกองทุนดังต่อไปนี้
กองทุนรวมโครงสร้างพื้นฐานบรอดแบนด์อินเทอร์เน็ต จัสมิน หรือ JASIF โดยประกาศผลการดำเนินงานไตรมาส 3 ปี 2564 มีกำไรสุทธิ 1,674.58 ล้านบาท  ลดลง 32.2% เมื่อเทียบกับงวดเดียวกันของปีก่อนมีกำไรสุทธิ 2,469.91 ล้านบาท แต่กองทุนประกาศอัตราผลตอบแทนจากเงินปันผลยังสูงเหมือนเดิม ซึ่งประกาศจ่ายเงินปันผลงวดไตรมาส 3 ปี 2564 ที่ 0.22 บาท/หน่วย โดยกำหนดจ่ายวันที่ 8 ธ.ค. 2564 ซึ่งมีการขึ้นเครื่องหมาย XD ไปแล้วช่วงก่อนหน้าเมื่อวันที่ 19 พ.ย. 2564
อย่างไรก็ตามทางนักวิเคราะห์คาดว่าอัตราผลตอบแทนจากเงินปันผลปี 2564 จะอยู่ที่ประมาณ 9.0% ต่อปี
กองทุนรวมโครงสร้างพื้นฐานโทรคมนาคม ดิจิทัล หรือ DIF โดยประกาศผลการดำเนินงานไตรมาส 3 ปี 2564 มีกำไรสุทธิ 2,944.15 ล้านบาท เพิ่มขึ้น 3.0% เมื่อเทียบกับงวดเดียวกันของปีก่อนมีกำไรสุทธิ 2,857.87 ล้านบาท โดยทั้งนี้กองทุนมีการประกาศจ่ายเงินปันผลงวดไตรมาส 3 ปี 2564 ที่ 0.26 บาท/หน่วย โดยกำหนดจ่ายวันที่ 3 ธ.ค. 2564  ซึ่งมีการขึ้นเครื่องหมาย XD ไปแล้วเมื่อวันที่ 11 พ.ย. 2564
อย่างไรก็ตามทางนักวิเคราะห์คาดว่าอัตราผลตอบแทนจากเงินปันผลปี 2564 จะอยู่ที่ 7.5% ต่อปี
ทรัสต์เพื่อการลงทุนในสิทธิการเช่าอสังหาริมทรัพย์เหมราช หรือ HREIT  โดยประกาศผลการดำเนินงานไตรมาส 3 ปี 2564 มีกำไรสุทธิ 141.47 ล้านบาท เพิ่มขึ้น 21.3% เมื่อเทียบกับงวดเดียวกันของปีก่อนมีกำไรสุทธิ 116.61 ล้านบาท ทั้งนี้ กองทุนมีการประกาศจ่ายเงินปันผลงวดไตรมาส 3 ปี 2564 ที่ 0.17 บาท/หน่วย โดยกำหนดจ่ายวันที่ 23 ธ.ค. 2564  ซึ่งมีการขึ้นเครื่องหมาย XD ไปแล้วเมื่อวันที่ 23 พ.ย. 2564
อย่างไรก็ตามทางนักวิเคราะห์คาดว่าอัตราผลตอบแทนจากเงินปันผลปี 2564 จะอยู่ที่ 7.8% ต่อปีในปี 2564
ทรัสต์เพื่อการลงทุนในสิทธิการเช่าอสังหาริมทรัพย์ อัลไล หรือ ALLY โดยประกาศผลการดำเนินงานไตรมาส 3 ปี 2564 มีผลขาดทุนสุทธิ 4.71 ล้านบาท เมื่อเทียบกับงวดเดียวกันของปีก่อนมีกำไรสุทธิ 114.75 ล้านบาท โดยได้รับผลกระทบจากนโยบายการควบคุมพื้นที่ให้บริการในศูนย์การค้า เพื่อสกัดการแพร่ระบาดโควิด-19 ดังนั้น กองทุนจึงงดจ่ายเงินปันผลสำหรับงวดไตรมาส 3 ปี 2564
อย่างไรก็ตามนักวิเคราะห์คาดว่าในปี 2564 อัตราการจ่ายเงินปันผลของกองทุนจะอยู่ที่ประมาณ 4.7% ต่อปี ตามผลการดำเนินงานที่ดีขึ้นจากงวดเดียวกันของปีก่อนในปี 2564
ทรัสต์เพื่อการลงทุนในอสังหาริมทรัพย์ แกรนด์ รอยัล ออคิด โฮสพีทาลิตี้ ที่มีข้อตกลงในการซื้อคืน หรือ GROREIT โดยประกาศผลการดำเนินงานไตรมาส 3 ปี 2564 มีกำไรสุทธิ 54 ล้านบาท แต่ไม่ได้จ่ายปันผลระหว่างกาล เนื่องจากกองทุนจะจ่ายเงินปันผลปีละครั้ง
อย่างไรก็ตามทางนักวิเคราะห์คาดว่า ผลการดำเนินงานของกองทุนยังน่าพอใจเพราะยังมีกำไรอยู่ในขณะที่ภาวะธุรกิจเป็นลบในไตรมาส 3 ปี 2564
โดยข้อมูลข้างต้น บล.เคจีไอ ยังเลือก JASIF, DIF, HREIT, ALLY และ GROREIT เป็นกองทุนเด่น เนื่องจากผลการดำเนินงาน และอัตราผลตอบแทนจากเงินปันผลค่อนข้างแข็งแกร่ง